KOMISIJOS REGLAMENTAS (EEB) Nr. 2940/92
1992 m. spalio 9 d.
iš dalies keičiantis Reglamentą (EEB) Nr. 3076/78 dėl apynių importo iš šalių, kurios nėra narės
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. liepos 26 d. Tarybos reglamentą (EEB) Nr. 1696/71 dėl bendro apynių rinkos organizavimo([1]) su paskutiniais pakeitimais, padarytais Reglamentu (EEB) Nr. 3577/90([2]), ir ypač į jo 5 straipsnio 3 dalį,
kadangi tam tikros apynius auginančios valstybės, kurios nėra Bendrijos narės, dalį savo produkcijos eksportuoja į Bendriją nepateikdamos atitikties atestatų, nurodytų Komisijos reglamento (EEB) Nr. 3076/78([3]) su paskutiniais pakeitimais, padarytais Reglamentu (EEB) Nr. 2264/91([4]), 1 straipsnio 2 dalyje, dėl to, kad jos nėra įgaliojusios tam tikrų įstaigų išduoti tokių atitikties atestatų; kadangi vis dėlto, siekiant išvengti problemų tam tikriems operatoriams šiame sektoriuje, įgaliojimas naudoti kontrolės atestatus turėtų būti pratęstas ir po 1992 m. balandžio 30 d. apyniams, kurių kilmės šalys neįtrauktos į 1978 m. gruodžio 21 d. Komisijos reglamento (EEB) Nr. 3077/78 dėl atestatų, lydinčių iš valstybių, kurios nėra Bendrijos narės, importuotus apynius, prilyginimo Bendrijos sertifikatams([5]) su paskutiniais pakeitimais, padarytais Reglamentu (EEB) Nr. 2238/91([6]), priedą;
kadangi atsitiktiniai patikrinimai, kuriuos atlieka valstybių narių kompetentingos institucijos pagal Reglamento (EEB) Nr. 3076/78 7a straipsnį, parodė, kad tam tikros iš valstybių, kurios nėra Bendrijos narės, importuotų apynių siuntos neatitinka informacijos, pateiktos tuos produktus lydinčiuose atitikties atestatuose; kadangi dėl to reikėtų imtis atitinkamų priemonių;
kadangi šiame reglamente numatytos priemonės atitinka Apynių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3076/78 iš dalies keičiamas taip:
1. 4 straipsnio 1 dalyje žodžiai "1992 m. balandžio 30 d." keičiami žodžiais "1994 m. balandžio 30 d."
2. 7a straipsnis papildomas šiomis pastraipomis:
"Jei valstybių narių kompetentingos institucijos nustato, kad ištirti prekės pavyzdžiai neatitinka pirmiau minėtų minimalių pardavimo reikalavimų, atitinkamos siuntos negali būti išleidžiamos į laisvą apyvartą.
Jei valstybė narė nustato, kad produkto savybės neatitinka tą produktą lydinčiame atitikties atestate nurodytų duomenų, ji apie tai praneša Komisijai. Reglamento (EEB) Nr. 1696/71 20 straipsnyje nustatyta tvarka gali būti priimtas sprendimas tokiems produktams atitikties atestatą išdavusią įstaigą išbraukti iš Reglamento (EEB) Nr. 3077/78 priede pateikto sąrašo."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
1 straipsnio 1 punktas taikomas nuo 1992 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. spalio 9 d.